recursal/SuperWikiNEXT-32B huggingface dataset:
**Ortopedická obuv** alebo tiež **zdravotná obuv** je obuv, ktorá slúži tiež ako zdravotná pomôcka umožňujúca zdravotne nezávadnú chôdzu a ktorá bola špeciálne navrhnutá tak, aby poskytovala oporu alebo úľavu od bolesti chodidlám, členkom a nohám.

Ortopedická obuv patrí do kategórie zdravotníckych pomôcok používaných pri konzervatívnej liečbe patomechaniky chodidiel a dolných končatín. Pri zdravotníckej pomôcke na mieru musí výrobca vykonať návrh na základe predpisu riadne kvalifikovaného lekára, ktorý stanoví špecifické konštrukčné vlastnosti pomôcky. Štandardy manažérstva kvality v oblasti zdravotníckych pomôcok upravujú celý proces (alebo jeho časti) od návrhu a vývoja až po dodávku a poskytujú technickú podporu pri ich implementácii. V tomto ohľade je predpis konštituovaný ako vstup, resp. základná požiadavka procesu návrhu a musí byť úplný a jednoznačný.

EN ISO 9999: 2016 definuje tri kategórie ortopedickej obuvi, a to: „bežná", „prispôsobená" a „vyrobená na mieru/na mieru".

Bežná ortopedická obuv je dostupná pre širokú verejnosť a môžete ju zakúpiť v bežných obchodoch s obuvou. Je skvelou prevenciou pri vzniku rôznych deformácií chodidiel, ako ploché nohy, haluxy, ostrohy na pätách, kurie oká... Jej nosenie vám poskytuje komfort pri chôdzi, pretože znižuje zaťaženie chrbtice a kĺbov dolných končatín a podporuje správne držania tela. Ortopedickú obuv na mieru Vám musí predpísať ortopéd a následne je obuv spravidla vyrobená na objednávku na základe individuálnych parametrov pacienta.

Podľa EN ISO 9999: 2016: „Pomocné výrobky pre osoby so zdravotným postihnutím – Klasifikácia a terminológia" je ortopedická obuv spolu s ortézami na chodidlá zahrnutá do triedy „ortotika a protetika", podtriedy „ortotiky", definovanej ako používané pomôcky na povrchu uvažovaného anatomického segmentu s cieľom zmeniť štrukturálne a funkčné charakteristiky neuromuskuloskeletálneho systému.

Podľa doterajších právnych predpisov sa zdravotnícke pomôcky (protézy, ortézy) používajú v špecializovanej činnosti „na prekonanie niektorých organických alebo fyziologických nedostatkov".

Ortopedická obuv teda slúži najmä na liečbu a korekciu závažných patológií chodidiel, pohybového aparátu a rôznych deformácií chodidiel a je vyrobená výlučne z prírodných surovín (koža, bavlna, viskóza) s protišmykovou podrážkou.

Referencie
----------

1. ↑  MARSDEN, Jonathan F.. *Cerebellar ataxia*. [s.l.] : Elsevier, 2018. Dostupné online. S. 261–281.
2. ↑  LEVICKÁ, Jana; VACEKOVÁ, Michaela; VALIGURSKÁ, Emma. *Rola prípadového manažéra v oblasti starostlivosti o ľudí so zdravotným postihnutím* [online]. University of Hradec Kralove, 2021-09-16, [cit. 2022-03-11]. Dostupné online. DOI:10.36689/uhk/icipsen/2021-01-027
3. ↑   *DIN EN ISO 23953-1:2022-02, Verkaufskühlmöbel\_- Teil\_1: Begriffe (ISO/DIS\_23953-1:2021); Deutsche und Englische Fassung prEN\_ISO\_23953-1:2021*. [s.l.] : Beuth Verlag GmbH. Dostupné online.
4. ↑   *Boletín Oficial del Obispado de Salamanca*, 2006-01-01. Dostupné online [cit. 2022-03-11]. DOI: 10.36576/summa.14475.
Google Pixelbook
**Google Pixelbook** je prenosný laptop od firmy Google. Predstavený bol 4. októbra 2017 a začal sa predávať 30. októbra toho istého roku.
Oproti väčšine notebookov, ktoré Google vyrobil (Chromebook), sa Pixelbook líši vyššou cenovkou, ktorá začína na 999 USD.

Parametre
---------

Pixelbook ponúka 12,3" displej s rozlíšením 2400 x 1600 pixelov. Tablet má úplne otočný displej. O výkon sa starajú procesory radu Intel i siedmej generácie. Na výber je medzi i5 alebo i7. Veľkosť operačnej pamäte sa pohybuje opäť podľa zvolenej kombinácie medzi 8 až 16 GB. Interné úložisko ponúka 128 alebo 256 GB.

K tabletu je tiež za 99 USD možnosť dokúpiť stylus s názvom Pixelbook Pen. Tablet má tiež jednoduchšie prepojenie s telefónmi Google Pixel.

Referencie
----------

1. ↑   *Google Store - Pixel, Chromecast and more* [online]. [Cit. 2017-11-10]. Dostupné online. (po anglicky)
2. ↑   *Google Pixelbook Tech Specs - Google Store* [online]. [Cit. 2017-11-10]. Dostupné online. (po anglicky)
3. ↑  MARQUES BROWNLEE. *Google Pixelbook: $1000 of Weird!*. [s.l.] : [s.n.]. Dostupné online.

Zdroj
-----

* *Tento článok je čiastočný alebo úplný preklad článku Google Pixelbook na českej Wikipédii.*

| * z
* d
* u
Google Pixel |
| --- |
| Smartfóny | 
* Pixel & Pixel XL
* Pixel 2 & Pixel 2 XL

 |
| Chromebooky | 
* Chromebook Pixel (2013) a (2015)
* Pixelbook

 |
| Tablety | 
* Pixel C

 |
| Príslušenstvo | 
* Pixel Buds

 |
**Epópeus** (starogr. *Ἐπωπεύς* – *Epópeus*, lat. *Epopeus*) je v gréckej mytológii syn Alólea, syna boha Hélia(podľa inej verzie syn boha Poseidóna a Kanaky), nástupca sikyónskeho kráľa Koraka.

Staroveký autor Hieronym zaznamenal, že Epópeus, nástupca sikyónskeho kráľa Koraka nastúpil na trón v Sikyóne okolo roku 1425 pred Kr. a vládol do roku 1390 pred Kr. 

Sikyónsky kráľ Korax zomrel bez potomstva a práve v tej dobe prišiel z Tesálie Epópeus, ktorý uniesol z Téb krásnu Antiopu, dcéru Nyktea a zmocnil sa v Sikyóne kráľovskej koruny. Podľa iného antického príbehu Antiopé ušla z Téb do Sikyónu v obave pred hnevom svojho otca, tébskeho kráľa Nyktea, potom ako oťarchavela s bohom Diom.  Jej otec Nykteus sa s tým nevedel zmieriť a keď umieral zaviazal svojho brata Lyka prísahou, aby nenechal Antiopu bez trestu. Lykos následne usporiadal vojenskú výpravu proti Sikyónu, kde kráľa Epópea zabil a Antiopu zajal. Počas spiatočnej cesty potom Antiopé v boiótskej Eleutherii porodila dvojčatá, chlapcov Amfióna a Zétha, neskorších tébskych kráľov.

Podľa antického autora Pausania Epópeus v tejto bitke zvíťazil a ešte ťažko zranený stihol prikázať, aby na počesť víťazstva postavili bohyni Aténe v Sikyóne chrám a následne na zranenia zomrel. Jeho následníkom sa potom stal Lamedón, mladší syn Koróna.

Referencie
----------

1. ↑  Pausanias, *Periégésis tés Hellados*, 2,1,1.
2. ↑  Apollodoros, *Bibliotheca*, 1,7,4.
3. ↑  Eusebios, *Kronika* 2,175.
4. ↑  Jacques Paul Migne, *Patrologia graeca*, 2,332.
5. ↑  Hieronymus, *Chronicon*, 16-187.
6. ↑  Pausanias, *Periégésis tés Hellados*, 2,6,1.
7. ↑  Pausanias, *Periégésis tés Hellados*, 2,6,2.
8. 1 2 3  Apollodoros, *Bibliotheca*, 3,5,5.
9. 1 2  Hyginus, *Fabulae* 8.
10. ↑  Pausanias, *Periégésis tés Hellados*, 1,38,9.
11. ↑  Pausanias, *Periégésis tés Hellados*, 2,6,3.

Pozri aj
--------

* Zoznam kráľov Sikyónu
* Zoznam vládcov Korintu
**Hydrotermálny roztok** alebo **hydrotermálne fluidum** predstavuje zvyškové fluidá vznikajúce z magmy počas neskorých štádií kryštalizácie, ale aj pri metamorfných procesoch a bežne obsahujúce väčšie obsahy rozpustených kovov. Časť vody hydrotermálnych roztokov môže pochádzať z podzemných vôd, dažďovej (meteorickej) vody, morskej a povrchovej (sladkej) vody. Zohriate roztoky môžu transportovať rozpustené kovy k zemskému povrchu. Obsahujú hlavne vodu o vysokej salinite, ktorá je vysoko chemicky aktívna a reaguje s okolitými horninami. Kovy rozpustené vo forme iónov následne môžu kryštalizovať pri poklese tlaku a teploty, zmene pH prostredia, alebo zmene prítomnosti kyslíka. Vytvárajú následne rudné žily, často v puklinách, pozdĺž ktorých najčastejšie pohybujú. Vznikajú tak hydrotermálne ložiská.

Zdroj
-----

* Kearey, P. 2001, Dictionary of Geology. Penguin Books Ltd. London, 311 s.
* Marshak, S. 2008, Earth Portrait of the Planet. W. W. Norton & Company, Inc. New York, 832 s.


|  |  |
| --- | --- |
|  | Portál vedy o Zemi |
**Turnpike Lane** je jednou zo staníc londýnskeho metra nachádzajúca sa v londýnskej mestskej časti West Green v obvode Haringey. Stanicu obsluhuje Piccadilly Line a nachádza sa v tarifnej zóne 3 neďaleko ulice Turnpike Lane.

Dejiny
------

Stanica bola otovrená 19. septembra 1932 v prvej etape predĺženia Piccadilly Line z Finsbury Parku do Cockfosters. Ako všetky stanice na tomto predĺženom úseku, aj táto obdržala estetické prvky, ktoré predtým v metre vidieť nebolo. Pi projektovaní stanice sa uvažovalo aj názvami *North Harringay* a *Ducketts Green*. Budova stanice je pomerne zachované architektonické dielo Charlesa Holdena z 30. rokov. postavené z tehiel v tvare kocky, s dvoma ventilačnými vežami. Vestibul je z polovice pod zemou a vysoké okná umožňujú množstvu denného svetla prenikať do stanice. Večerné svetlo vytvára efekt podobný tomu, aký vidieť v katedrálach. Dva z východov zo stanice smerovali k zastávkám električiek do Alexandra Palace. V roku 1938 električky nahradili autobusy a až do roku 1968 zastavovali v električkových zastávkach, kedy boli odstránené.

Tunely v stanici majú, podobne ako v staniciach Wood Green a Manor House, priemer 7 m a boli navrhnuté pre očakávanú väčšiu kapacitu. V porovnaní stanice Southgate a Bounds Green majú priemer len 6,4 m. Netradičné tiež boli priestory vybudované pre väčšiu prístupnosť pod koľajiskom.

Autobusová stanica za stanicou bola zakrytá v roku 1968 ako súčasť premodelovania autobusovej dopravy v Londýne. Strecha však zmizla pri rekonštrukcii stanice v 90. rokoch.

V súčasnosti sa budova stanice podrobuje obnove k jej pôvodnej kráse. Zničené dlaždice v interiéri sú dôkladne opravované, ako aj značné škody po zatekaní vody do stanice.

Externé odkazy
--------------

* na Piccadilly Line sa nachádza medzi stanicami Manor House a Wood Green.

Galéria
-------

* Nástupište smerom do centraNástupište smerom do centra
* Nástupište smerom z centraNástupište smerom z centra
* Juho-západný vstup do staniceJuho-západný vstup do stanice

Iné projekty
------------

Commons
* Spolupracuj na Commons Commons ponúka multimediálne súbory na tému **Turnpike Lane (stanica metra)**
**Erato** alebo **Erató** (starogr. *Ἐρατὼ* – *Erato/iný prepis: Erató*) je v gréckej mytológii dcéra líbyjského kráľa Danaa a jeho manželky Polyxo.

Erato bola jedna z päťdesiatich dcér líbyjského kráľa Danaa, o ktoré sa uchádzalo päťdesiat synov jej strýka Aigypta, ktorý vládol v susednom Egypte. Danaos však so svadbou nesúhlasil a preto mu Aigyptos vypovedal vojnu a v boji ho porazil. Danaos nato ušiel s dcérami do Argu na Poloponéze, ale Aigyptos sa so svojimi synmi za ním vypravil a k svadbe ho prinútil.

Erato za manžela vybrali Bromia, syna Aigypta a jeho manželky Kaliadny. Keď sa potom chystala hromadná svadba, Danaos dcéram prikázal, aby svojich manželov počas svadobnej noci zavraždili. Okrem Hyperméstry, Erato a aj ostatné jej sestry príkaz otca splnili a bohovia ich poí smrti za tento hrozný skutok odsúdili na večný trest nosiť v podsvetí do deravého suda vodu.

Referencie a bibliografia
-------------------------

1. 1 2 3 4  Apollodoros, *Bibliotheca*, 2,1,5.
2. 1 2  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 32.
3. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 314.
**Hydrostatický mechanizmus** je zariadenie, ktorého funkcia je založená na fakte, že tlak sa v kvapaline rovnomerne šíri všetkými smermi. Na prenos výkonu teda využíva tlakovú energiu kvapalín.

Teória
------

Ak sa predpokladá, že výstupný člen mechanizmu zabezpečuje rovnomerný pohyb pri stálom zaťažení, musí mu kvapalina privádzať potrebnú energiu.
Vstupný člen mechanizmu dodáva kvapaline celkovú energiu {\displaystyle e\_{1}}, ktorá pokrýva potrebné prírastky jednotlivých zložiek energie. Ich veľkosť sa určuje zo vzťahov, ktoré vychádzajú z Bernoulliho rovnice

{\displaystyle e\_{1}=[{\frac {p\_{2}}{\rho }}+{\frac {1}{2}}v\_{2}^{2}+g.h\_{2}]-[{\frac {p\_{1}}{\rho }}+{\frac {1}{2}}v\_{1}^{2}+g.h\_{1}]}
Ak odoberá vstupný člen kvapalinu z rozmernej nádrže s voľnou hladinou rýchlosti {\displaystyle v\_{1}} = 0 a {\displaystyle p\_{1}} je atmosférický tlak {\displaystyle p\_{a}}. Za týchto predpokladov možno veľkosť špecifickej energie vyjadriť vzťahom

{\displaystyle e\_{1}={\frac {p}{\rho }}+{\frac {v\_{2}}{2}}+g.h}
Výstupný člen hydrostatického mechanizmu mení na mechanickú energiu iba tlakovú zložku, takže

{\displaystyle e\_{1}={\frac {p}{\rho }}}
{\displaystyle e\_{1}=e\_{2}+g.h+{\frac {v\_{2}}{2}}}
Polohová a kinetická zložka, ktoré boli nevyhnutné na premiestnenie kvapaliny, sa v uvedenom usporiadaní nevyužívajú.

Vzhľadom na to, že pre bežné usporiadania a bežné prevádzkové podmienky sú polohová a kinetická zložka v porovnaní s tlakovou zanedbateľné, sleduje sa spravidla iba táto zložka. Potom sa pri výpočte energie vychádza zo vzťahu.

{\displaystyle E=m.e=m.{\frac {p}{\rho }}=V.p}
A výkon

{\displaystyle P=Q.p}
Kde p je tlak (pretlak)

V je objem kvapaliny
Q je prietok
Prvky hydrostatických mechanizmov sú konštrukčne aj výrobne náročné a preto sa čo najviac využívajú výrobky špecializovaných výrobcov. Tí vyrábajú prvky v typizovaných radoch a zaručujú dané vlastnosti.

Zdroj
-----

Heller, J. – Huška, Z.: *Časti strojov II*. SNTL Praha, 1986.
**Ortodoxnosť** (z gréc. *ortho* - správny, pravý a *doxa* - myšlienka, učenie, slávenie) alebo **ortodoxia** je vlastnosť pevne sa pridržiavať určitého (spravidla pôvodného/staršieho/hlavného) myšlienkového smeru (napr. v ekonómii), učenia, presvedčenia či viery (v poslednom prípade teda vlastnosť prísne veriť a/alebo pravovernosť).

Náboženstvo
-----------

Pojem sa zvyčajne používa na označenie správneho teologického alebo dogmatického nasledovania náboženstva tak, ako ho definuje teleso, pod ktorého dohľadom je. Termín bežne neexistoval (v súčasnom zmysle) pred objavom kresťanstva v grécky hovoriacom svete.

### V kresťanstve

Ortodoxia v náboženstve značí pravovernosť, ktorej sa dovolávajú všetky vychodné cirkvi, väčšinou v pôvodnom znení ale aj v preklade (ruské pravoslávie). Zásadne sú všetky tieto cirkvi poznamenané gréckym svetom, tým skôr, pokiaľ nepatrili do Rímskej ríše alebo byzantskej ríše, ako Rusko, Etiópia alebo východná Sýria (nestoriáni) perzského priestoru. 

Rozdiely medzi gréckymi dogmatickými pojmami a latinskými dogmatickými pojmami viedol niekedy ku sporom v náboženských otázkach. Starogréčtina bola nielen rečou Nového zákona, ale aj starou liturgickou rečou a rečou medzicirkevného styku v Oriente až do doby islamu. Aj po prechode k národným jazykom, vyvinutým väčšinou literárne až kresťanmi (slovanský, gruzínsky, arménsky, sýrsky, kotský, staronubijský, etiopský a rabský), sa udržal v liturgii grécky základ omnoho viac ako latinský na Západe.

Externé odkazy
--------------

* FILIT – zdroj, z ktorého pôvodne čerpal tento článok.
Erb mestskej časti Vlčince
Vlčince - zástava
Erb **mestskej časti** Vlčince v Žiline bol vytvorený v roku 2017. Autormi erbu sú viceprimátor mesta Žiliny Patrik Groma a PhDr. Ladislav Vrtel - herold Slovenska. Erb Vlčiniec vychádza z ­Ruttkayovej mapy z roku 1747, kde sú uvedené lokality Brezový majer a Wltsintze. Traduje sa, že sa tu nachádzalo veľa vlkov.

Popis erbu a vlajky
-------------------

* Erb je registrovaný v tejto podobe: v červenom štíte na bočných vrchoch zlatého trojvršia stojaci dva strieborní vlci v zlatej zbroji spoločne držiaci zo stredného vrchu vyrastajúcu striebornú zlatolistú brezu  .

* Vlajka pozostáva zo šiestich pozdĺžnych pruhov, vo farbách červenej (3/10), žltej (1/10), bielej (1/10) žltej (1/10), bielej (1/10) a červenej (3/10). Vlajka má pomer 2:3 a ukončená je tromi cípmi, t. j. dvomi zástrihmi siahajúcimi do tretiny jej listu .

Popis vzniku a význam vytvorenia
--------------------------------

Erb a ďalšie symboly podporia identitu obyvateľov a zároveň predstavujú úctu k predkom i histórii, ktorá sa spája s touto lokalitou. 
Vlčince ako jedna z 20 mestských častí Žiliny má svoje vlastné symboly. 

Mestské zastupiteľstvo v Žiline na svojom 26. zasadnutí dňa 20. júna 2017 ustanovilo erb, vlajku a zástavy tejto mestskej časti. Žiadosť o vytvorenie a uznanie vlastného erbu, ktorý by symbolizoval Vlčince a nadviazal na historické korene, inicioval viceprimátor Žiliny a mestský poslanec za volebný obvod Vlčince Patrik Groma.

Odhalenie erbu
--------------

Slávnostné odhalenie erbu sa uskutočnilo 24. septembra 2017 vo farskom kostole Sedembolestnej Panny Márie Žilina‑Vlčince. Dôležitosť aktu potvrdila aj prítomnosťou primátora Igora Chomu, predsedu Žilinského samosprávneho kraja Juraja Blanára, poslanca mestského zastupiteľstva a viceprimátora mesta Patrika Gromu spoločne s ostatnými poslancami za volebný obvod Vlčince a kolegami žilinského zastupiteľského zboru, starostov okresu Žilina, honorárneho konzula Bieloruska na Slovensku Mariána Murína i ďalších vzácnych hostí .

Výnimočné postavenie počas celej ceremónie mal generálny štátny radca pre heraldickú tvorbu a správca Heraldického registra SR z Ministerstva vnútra SR Ladislav Vrtel, ktorý umocnil svojou prítomnosťou túto výnimočnú chvíľu. Bohatý kultúrny program spestrilo vystúpenie opernej divy Ireny Lukáčovej, speváčky Renáty Čonkovej s klavírnym doprovod Martiny Hamalovovej i folklórneho súboru Rozsutec. Počas slávnostného prijatia erbu sa uskutočnil aj 1. ročník Erbových slávností s vystúpeniami detí a seniorov. Na oboch podujatiach sa zúčastnilo 700 návštevníkov," vyjadril sa hovorca mesta Žiliny .

Referencie
----------

1. 1 2 3   *Mestská časť Žiliny Vlčince má vlastný erb* [online]. zilina.aktualitky.sk, 2017-10-19, [cit. 2022-02-20]. Dostupné online.
2. ↑   *Návrh na ustanovenie symbolov mestských častí* [online]. Mestský úrad Žilina. Dostupné online.
3. ↑   *Nové symboly mestských častí Žiliny* [online]. Žilina, Radničné noviny - Mesto Žilina, č. 31, september 2017. Dostupné online.
4. ↑   *Žilina Gallery :: Fotogaléria mesta Žiliny* [online]. zilina-gallery.sk, [cit. 2022-02-20]. Dostupné online.
O rovnomennom albume pozri *The F-Ups (album).*

**The F-Ups** je americká punk rocková hudobná skupina z mesta Rochester v štáte Minnesota. 
Bola založená v roku 1999 ako **Mr. Completely**, ale keď v roku 2003 podpísala zmluvu s vydavateľstvom Capitol Records si zmenila názov na The F-Ups. V roku 2006 sa rozpadla a členovia sa znovuzjednotili v roku 2020.

Sú známi vďaka skladbe „Lazy Generation", ktorá sa stala súčasťou videohier *NHL 2005* a *Burnout 3: Takedown* a titulnou skladbou *Burnout 3: Takedown*. Niektorí z členov založili novú skupinu, Hang 'Em High, ktorá sa rozpadla v roku 2014.

Členovia
--------

* Travis Allen - hlavný spev, gitara
* Taylor Nogo - bicie, spev
* Andy Collett - basgitara, spev
* Chris deWerd - gitara, spev

Diskografia
-----------

* *The F-Ups* (2004)

Externé odkazy
--------------

* The F-Ups na Allmusic

Zdroj
-----

* *Tento článok je čiastočný alebo úplný preklad článku The F-Ups na anglickej Wikipédii (číslo revízie nebolo určené).*
Súradnice: 48°56′53″S 38°29′36″V﻿ / ﻿48,94806°S 38,49333°V﻿ / 48.94806; 38.49333

**Sjevjerodoneck** (ukr. *Сєвєродонецьк,* rus. *Северодонецк* - Sievierodoneck) je mesto v Luhanskej oblasti na východe Ukrajiny, ležiace na ľavom brehu rieky Siverskyj Donec. Od roku 2014 bolo administratívnym strediskom Luhanskej oblasti, keďže jej hlavné mesto Luhansk je pod kontrolou separatistickej Luhanskej ľudovej republiky.

Dejiny
------

Mesto bolo založené v roku 1934 počas stalinskej industrializácie ZSSR ako Lischimstroj (rus. Лисхімстрой; skratka pre *Lisičanskoje chimičeskoe stroiteľstvo*). Pôvodne 6 km od železničnej stanice Lisičansk, resp. Lysyčansk. V roku 1950 premenovaná na dnešný názov Sjevjerodoneck (ukr.) resp. Severodoneck (rus.). V roku 1958 získal štatút mesta. Postupným rozvojom a výstavbou ďalších tovární sa stal veľkomestom. Od rozpadu Sovietskeho zväzu, kedy malo mesto viac než 130 000 obyvateľov, však začal postupný pokles až na hranicu 100 tisíc obyvateľov.

Mesto bolo pred ruskou inváziou najväčším centrom chemického priemyslu na Ukrajine, predovšetkým vďaka dvom továrňam - Azot, ktorá produkovala hnojivá a iné chemikálie, a Skloplastyk, ktorá vyrábala plexisklá. Okrem toho bol Sjevjerodoneck sídlom dvoch univerzít, ktoré sa v roku 2014 premiestnili z okupovaného Luhanska.

Mesto bolo následne až do ruskej invázie v roku 2022 dočasným administratívnym centrom Ukrajinou ovládanej časti Luhanskej oblasti.

V dôsledku ruskej invázie na Ukrajinu bolo mesto po ťažkých bojoch medzi ruskými a ukrajinskými jednotkami značne poškodené. Od 25. júna 2022 je pod plnou kontrolou ruskej armády. Pred napadnutím malo približne 100 tisíc obyvateľov, po skončení bojov ostalo v meste údajne len okolo 10 tisíc civilistov.

Referencie
----------

1. ↑  Тришин В.Н.. *Северодонецк* [online]. rudictionary.com, [cit. 2022-10-10]. Dostupné online.
2. 1 2   *Sievierodonetsk* [online]. www.encyclopediaofukraine.com, [cit. 2022-08-29]. Dostupné online.
3. ↑  A.S, SITA Slovenská tlačová agentúra. *Sjevjerodoneck je podľa starostu úplne pod okupáciou Ruska, Ukrajinci už nemôžu z mesta uniknúť* [online]. Webnoviny.sk, 2022-06-25, [cit. 2022-08-29]. Dostupné online.
4. ↑  PONOMARENKO, Illia. *As Ukraine withdraws from Sievierodonetsk, Battle of Donbas enters next phase* [online]. The Kyiv Independent, 2022-06-30, [cit. 2022-08-29]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Sjevjerodoneck**

| * z
* d
* u
Mestá na Ukrajine podľa počtu obyvateľov |
| --- |
| 1 000 000+ | 
* Kyjev
* Charkov
* Odesa
* Dnipro

 | Vlajka Ukrajiny |
| 500 000+ | 
* Doneck
* Záporožie
* Ľvov
* Kryvyj Rih

 |
| 200 000+ | 
* Mykolajiv
* Mariupoľ
* Sevastopoľ
* Luhansk
* Vinnycia
* Makijivka
* Simferopol
* Cherson
* Poltava
* Černihiv
* Čerkasy
* Chmeľnyckyj
* Žytomyr
* Černovice
* Sumy
* Rivne
* Horlivka
* Ivano-Frankivsk
* Kamjanske
* Kropyvnyckyj
* Kremenčuk
* Ternopiľ
* Luck
* Bila Cerkva

 |
| 100 000+ | 
* Kramatorsk
* Melitopoľ
* Kerč
* Užhorod
* Nikopol
* Berďansk
* Sloviansk
* Alčevsk
* Pavlohrad
* Jevpatorija
* Brovary
* Sjevjerodoneck

 |
**Faces** (alebo aj **The Faces**) bola britská rocková skupina, ktorá vznikla z kapely Small Faces po tom, ako z nej odišiel Steve Marriott do formácie Humble Pie. Zvyšní členovia Small Faces - Ronnie Lane (basgitara), Ian McLagan (klávesy) a Kenney Jones (bicie a perkusie) - sa spojili s bývalými členmi skupiny The Jeff Beck Group Ronom Woodom (gitara) a Rodom Stewartom (spev) a začali vystupovať pod novým názvom *Faces*.

Skupina Faces vydala štyri štúdiové albumy a na jeseň roku 1975 absolvovala spoločné koncertné turné. Súčasne s fungovaním v skupine Faces Rod Stewart začal svoju sólovú kariéru a v poslednom roku účinkovania skupiny gitarista Ron Wood začal hrávať s kapelou Rolling Stones.

Diskografia
-----------

### Štúdiové albumy

* 1970 - *First Step*
* 1971 - *Long Player*
* 1971 - *A Nod Is as Good as a Wink...To a Blind Horse*
* 1973 - *Ooh La La*

### Koncertné albumy

* 1974 - *Coast to Coast: Overture and Beginners*

### Kompilácie

* 1972 - *Rod Stewart and the Faces*
* 1976 - *Snakes and Ladders / The Best of Faces*
* 1999 - *Good Boys... When They're Asleep*
* 2004 - *Five Guys Walk into a Bar...*

Referencie
----------

1. ↑  ZENTGRAF, Nico. *Woodworks 1957-1975* [online]. [Cit. 2008-02-23]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **The Faces**
Ilustrácia hydrostatického paradoxu
**Hydrostatický paradox** (zastarano *hydrostatické paradoxon*) je označenie skutočnosti, že sila pôsobiaca na dno nádoby od hydrostatického tlaku nie je závislá od tvaru nádoby a môže byť odlišná od tiaže objemu kvapaliny v tejto nádobe.

Ak do rôzne tvarovaných nádob (pozri obrázok) s rovnakým obsahom dna nalejeme rovnakú kvapalinu do rovnakej výšky, objem kvapaliny a teda aj jej tiaž bude najmenšia v zužujúcej sa nádobe a najväčšia v rozširujúcej. Napriek tomu bude na dno pôsobiť vo všetkých nádobách rovnaká sila od hydrostatického tlaku:

{\displaystyle F\_{h}=\rho .g.h.S\,\!}
* **Fh** – sila od hydrostatického tlaku (N)
* **ρ** – hustota kvapaliny (kg.m−3)
* **h** – výška hladiny (m)
* **S** – plocha dna nádoby (m2)

Tento zdanlivý nesúlad (paradox) je spôsobený reakčnými silami v šikmých stenách nádob.

Iné projekty
------------

Commons
* Spolupracuj na Commons Commons ponúka multimediálne súbory na tému **Hydrostatický paradox**
**LPX** (angl. *Low Profile eXtension*) je formát základnej dosky osobného počítača.

Je variantom formátu ATX, je určený pre skrinky s nízkym profilom – desktopové skrinky. Oproti ATX sú s ohľadom na nízky profil skrinky inak riešené aj konektory na zadnej strane dosky. Typickým prvkom LPX formátu je plošný konektor na bočnej strane dosky, ktorým sa doska elektricky prepája s plošným spojom, ktorý je súčasťou chassis skrinky. Prostredníctvom chassis je riešené napájanie aj pripájanie rozširujúcich kariet, ktoré sú umiestnené rovnobežne s plochou základnej dosky (na rozdiel od tradičného usporiadania, kedy sú karty umiestnené kolmo na plochu základnej skrinky). Riešenie je náročné na prístup k jednotlivým komponentom a problematické je aj chladenie vzhľadom na vysokú prehustenosť objemu skrinky jednotlivými komponentmi.

Formát LPX nikdy nebol uznaný za oficiálne normalizovaný, v praxi bol však často používaný najmä u PC značiek IBM, HP, Compaq. Koncom 90-tych rokov bol LPX nahradený formátom NLX.
*Kyknos*, autor:B. Picart, 1733
**Kyknos** (starogr. Κύκνος – Kyknos, latinsky *Cycnus alebo Cygnus*) je v gréckej mytológii syn boha Poseidóna a Kalyky.

Tento príbeh bol rozšírený literárny topos celého starovekého Orientu. Podľa jednej verzie mýtu bol synom Poseidóna a Kalyky. Matka ho po narodení nechala na pobreží mora, kde ho našli pastieri, ktorí ho vychovali. Kyknos dostal svoje meno podľa labutí letiacich nad jeho hlavou. Kyknos vyrástol na muža veľkej postavy, veľmi bielej pleti a výnimočný bol v tom, že bol nezraniteľný. Aj keď mal veľmi nepokojnú povahu, osud mu doprial, že sa stal kráľom, ktorý vládol niekde v okolí Tróje.

Jeho prvou manželkou sa stala Prokleia, dcéra Laomedonta, a neskôr sa oženil s Filonomou s dcérou Tragasa. Filonomé sa zaľúbila do jeho syna Tenna z prvého manželstva a keďže ju odmietal, znenávidela ho a všemožne sa ho snažila a aj jeho sestru Hémitheu zahubiť. Intrigami pri ktorých jej pomohol aj hudobník Eumolfos, nakoniec dosiahla, že ich otec nechal oboch zatvoriť do truhlice a hodiť do mora. Avšak oni sa zachránili. Truhlica doplávala k ostrovu Leukofros pri trójskom pobreží, kde ju vylovili a tam sa Tennes onedlho ujal vlády. Ostrov bol potom pomenovaný po ňom Tenedos. Keď sa po čase ukázalo, ako Filonoma svojho manžela oklamala, nechal ju za trest zaživa pochovať a jej spolupáchateľa Eumolfa ukameňovať.

Po rokoch sa Kyknos a aj jeho syn Tennes zúčastnili trójskej vojny na strane Tróje. Tennes prikázal zasypať achájske vojsko plaviace sa okolo Tenedy kamením. Nato však vystúpil z lode Achilles a v súboji ho zabil. Kyknos skončil podobne, hoci bol nezraniteľný podľahol v boji s Achillom a aby unikol potupnému olúpeniu svojej výzbroje nechal sa od svojho otca premeniť na labuť.

Referencie
----------

1. ↑  Hyginus, *Fabulae* 157.
2. ↑  Pausanias, *Periégésis tés Hellados*, 10,14,1.
3. 1 2 3 4 5 6  Pseudo-Apollodorus, *Epitoma*, E,3,24–26.
4. ↑  Ovidius, *Metamorphoses*, 12,128.

Zdroje
------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
* *Tento článok je čiastočný alebo úplný preklad článku Küknosz (Poszeidón fia) na maďarskej Wikipédii.*
**Kylarabes** alebo **Kylarabés** (starogr. *Κυλαράβης* – *Kylarabes*/iný prepis *Kylarabés*, lat. *Cylarabes*) je v gréckej mytológii syn a nástupca argejského kráľa Sthenela.

Kylarabes bol vládcom Argu v čase, keď bol Argos rozdelený do troch nezávislých kráľovstiev a on pochádzal z kráľovského rodu Anaxagorovcov. Jeho otec Sthenelos bol niekdajším účastníkom výpravy epigonov proti Tébam, kde pomstil smrť svojho otca Kapanea, ktorý padol pod hradbami Téb v tzv. vojne Siedmi proti Tébam.

Vzhľadom na to, že argejský kráľ Kyanippos z kráľovského rodu Biantovcov zomrel bezdetný a kráľ Argu Amfilochos z rodu Melampoudovcov sa z trójskej vojny už domov nevrátil a usadil sa v Ambrakijskom zálive, kde založil mimo iných  aj mesto, ktoré pomenoval po svojom rodisku Argos, stal sa Kylarabes jediným kráľom Argu. Potom však čo aj Kylarabes zomrel bezdetný, jeho následníkom sa stal Orestes, syn mykénskeho kráľa Agamemnóna.

Pausanias v druhom storočí pri svojich cestách po Grécku navštívil na severovýchode Peloponézu aj Argolis, kde videl gymnasion pomenované po kráľovi Kylarabovi, pri ktorom stála aj jeho hrobka, hneď vedľa hrobky kráľa Sthenela.(hrobky boli zaiste symbolické)

Referencie a bibliografia
-------------------------

1. 1 2 3  Pausanias, *Periégésis tés Hellados*, 2,18,5.
2. ↑  Vojtech Zamarovský. *Bohovia a hrdinovia antických bájí*. Bratislava : Mladé letá, 1980. 66-048-80. S. 240.
3. ↑  Herodotos, *História*, 7,91.
4. ↑  Herodotos, *História*, 3,91.
5. ↑  Thukydides. *Dejiny peloponézskej vojny*. Martin : THETIS, 2010. ISBN 978-80-970115-4-3. S. 143.
6. ↑  Pausanias, *Periégésis tés Hellados*, 2,22,8–9.

Pozri aj
--------

* Zoznam kráľov Argu
***Hyeobsang*** (kór. 협상; angl. *The Negotiation*; slov. doslovne: *Vyjednávanie*) je juhokórejský akčný krimi-triler z roku 2018 trvajúci 114 minút, ktorý režíroval Lee Jong-seok a autorom scenára je Choi Sung-hyun.

Predstaviteľov ústrednej dvojice stvárnili Hyun Bin ako Min Tae-gu spolu so Son Ye-jin ako Ha Chae-yoon. V roku 2019 si spolu zahrali hlavné úlohy aj v seriály *Sarangeui bulsichak* (kór. 사랑의 불시착; angl. *Crash Landing on You*).

Vydanie
-------

Natáčanie sa začalo 17. júna 2017 v Paju v provincii Gyeonggi a film mal premiéru v Južnej Kórei 19. septembra 2018.

V septembri 2018 sa film predal do viac ako 22 krajín. Vyšiel v Severnej Amerike 20. septembra, v Singapure, Malajzii a na Bruneji 4. októbra, v Hong Kongu a Macau začiatkom októbra, vo Vietname a na Taiwane 19. októbra a v Indonézii 24. októbra 2018.

S rozpočtom ₩ 10 miliárd k 19. októbru 2018 film prilákal 1 963 567 divákov a zarobil 15,1 milióna USD.

Dej
---

Dvaja anglicky hovoriaci muži unesú muža a ženu a držia ich ako rukojemníkov v dome. K vyriešeniu situácie je privolaná krízová vyjednávačka, inšpektorka Ha Chae-yoon z metropolitného policajného oddelenia v Soule a to aj napriek silným protestom jej nadriadeného, ​​kapitána Junga. Zatiaľ čo Chae-yoon rokuje s únoscami, Jung sa rozhodne poslať policajný zásahový tím, aby mužov zabil, čo vedie k hádke medzi Chae-yoon a únoscami. Ako odplatu únoscovia pár rukojemníkov zabijú pred zdesenými očami Chae-yoon, na čo únoscov potom zabije Jungov tím.

O niekoľko dní neskôr sa zničená Chae-yoon rozhodne rezignovať v práci, ale Jung jej dá čas na prehodnotenie a potom odíde na pracovnú cestu. Chae-yoon potom jej kolega Ahn Hyuk-soo naliehavo informuje, že bola urgentne predvolaná na riešenie krízy rukojemníkov. Po príchode na tajné miesto má nariadené rokovať s únoscom Min Tae-gu, kórejským medzinárodným obchodníkom so zbraňami a občanom Spojeného kráľovstva, ktorý uniesol niekoľko kórejských štátnych príslušníkov z Bangkoku - vrátane reportéra Lee Su-moka. Pri rokovaniach s Minom skrze videokonferencie Chae-yoon zisťuje, že Jung bol tiež unesený.

Herecké obsadenie
-----------------

* Son Ye-jin ako Ha Chae-yoon
* Hyun Bin ako Min Tae-gu
* Kim Sang-ho ako Ahn Hyuk-soo
* Jang Young-nam ako vedúci sekcie Han
* Jang Gwang ako Hwang Soo-suk
* Choi Byung-mo ako tajomník Kong
* Jo Young-jin ako predseda Koo
* Kim Jong-goo ako výkonný riaditeľ Yoon
* Yoo Yeon-soo ako hlavný vedúci Moon
* Lee Joo-young ako Lee Da-bin
* Kim Min-sang ako zástupkyňa vedúceho oddelenia
* Park Sung-geun ako operačný dôstojník
* Han Ki-joong ako generálporučík Son
* Park Soo-young ako vedúci sekcie Choi
* Jung In-gyeom ako Lee Sang-mok
* Lee Si-a ako Yoo Yeon-joo
* Lee Hak-joo ako Park Min-woo
* Lee Moon-sik ako kapitán Jung

Referencie
----------

1. ↑  The Negotiation (2018) | IMDb

Externé odkazy
--------------

* *Hyeobsang* v Česko-Slovenskej filmovej databáze
**Hygge** je slovo škandinávskeho pôvodu označujúce pohodu a spokojnosť. Ide o maličkosti, ktoré spôsobujú, že sa cítite dobre a v pohode. Či je to už čítanie knižky zabalený v deke, šálka obľúbenej kávy alebo obed s najbližšími priateľmi. Za posledných pár rokov sa zo životného štýlu „hygge" stal fenomén, ktorý pomáha zútulniť nielen škandinávske domovy. Hygge sa stalo definíciou dánskej kultúry a životného štýlu. Zjednodušene ide o spôsob, ako žiť dobre, vyrovnane a spokojne.

Etymológia
----------

Slovo hygge je pôvodom dánske slovo, ktoré v preklade znamená „cítiť sa dobre". Existujú však domnienky, že originál slova hygge pochádza z anglického slova hug – objatie. Slovo hug pochádza z obdobia okolo roku 1560 a bolo prevzaté zo slova hugge, čo v preklade znamená objať. Slovo hugge je spájané s výrazom zo starej nórčiny – hygga – čo znamená pohodlie, toto slovo zase pochádzalo zo slova hugr, v preklade „nálada".

### Princípy hygge:

* Atmosféra - stlmenie svetiel - zapálenie sviečok, krbu (ale aj vetranie)
* Prítomnosť - vypnutie mobilného telefónu
* Potešenie - káva, čokoláda, sušienky, torty, cukrovinky (v zdravšej verzii alebo primerané množstvo)
* Rovnosť - vychádzajte si so všetkými ústrety
* Vďačnosť - radujte sa, je možné, že lepšie to už nebude
* Súlad - nesúťažíme, už teraz ťa máme radi, netreba sa predvádzať úspechmi
* Pohodlie - neponáhľajte, zastavte sa, uvoľnite sa
* Prímerie - žiadne drámy, politiku nechajte na zajtra
* Pospolitosť - vytvárajte vzťahy a príbehy
* Útočisko - toto je tvoja "tlupa" a tvoj prístav bezpečia

Referencie
----------

1. ↑  WIKING, Meik. *Hygge - prostě šťastný způsob života*. Brno : Jota, 2017. S. 288.
*Umierajúci Hyakinthos*, autor:Alexander Kiselev (1838–1911)
**Hyakinthos** (starogr. Ὑάκινθος – Hyakinthos, lat. *Hyacinthus*) je v gréckej mytológii syn spartského kráľa Amykla a jeho manželky Diomédy. Niektoré zdroje uvádzajú, že otcom bol spartský kráľ Oibalos.

Hyakinthos bol veľmi krásny muž, nebolo teda divu, že sa jeho priateľom stal boh Apolón. Boh západného vetra Zefyros o jeho priazeň tiež usiloval, ale Hyakinthos si ho nevšímal.

Niektoré antické zdroje uvádzajú, že ešte pred Apolónom bol Hyakinthovým priateľom slávny grécky básnik Thamyris. O týchto mužoch sa tvrdilo, že to boli prví muži, ktorí boli milencami. Apolón sa však Thamyrida ľahko zbavil. Chválenkár Thamyris o sebe rozširoval, že v speve prekoná aj samotné Múzy. Apolón to Múzam povedal a Thamyridov osud bol spečatený. V súťaži, ktorá nasledovala Thamyris s Múzami samozrejme prehral a tie ho potom potrestali tak, že ho zbavili zraku, hlasu i pamäte.

Apolón prichádzal do Sparty za Hyakinthom často. Voľné chvíle trávili súťažením v zdatnosti a obratnosti. Keď raz spolu súťažili v hode diskom, prizerajúci sa žiarlivý Zefiros zrazil nechtiac letiaci disk na Hyakinthovu hlavu a spôsobil mu také zranenie, ktoré už nevedel zaceliť ani boh Apolón a Hyakinthos zraneniu podľahol. Nešťastný Apolón sa zaprisahal, že na svojho priateľa nikdy nezabudne a aby si ho pamätali aj ľudia, z jeho vytečenej krvi nechal vyrásť kvet, ktorý sa dodnes volá hyacint.

Hyacint
Jeho otec Amyklas nariadil, aby sa v Sparte na jeho počesť každé leto konala slávnosť Hyakinthia. Táto slávnosť sa potom konala každoročne a trvala tri dni. Prvý deň sa smútilo za Hyakinthovou smrťou a ďalšie dva dni sa oslavovalo jeho znovuzrodenie v podobe kvetiny. Aj keď Hyakinthos nebol bohom, centrom jeho kultu bol v Apolónov chrám v meste Amyklai.

Referencie
----------

1. ↑  Apollodoros, *Kronika*, 3,10,3.
2. ↑  Hyginus, *Fabulae*, 271.
3. 1 2  Pausanias, *Periégésis tés Hellados*, 1,3,3.
4. 1 2  Filostratos St. *Picturis*, 1,24.
5. ↑  Ovidius, *Metamorphoses*, 10,209.
6. ↑  Strabón, *Geographica*, VI,3,278.

Literatúra
----------

* ZAMAROVSKÝ, Vojtech. *Bohovia a hrdinovia antických bájí*. [s.l.] : Perfekt, 2007. ISBN 80-8046-203-8. (slovenský jazyk)
Súradnice: 49°04′30″S 19°54′11″V﻿ / ﻿49,075°S 19,903°V﻿ / 49.075; 19.903

**Hybianska pahorkatina** je geomorfologickou časťou Liptovskej kotliny. Zaberá rozsiahle územie na sever od Váhu, severovýchodne od Liptovského Hrádku.

Polohopis
---------

Územie sa nachádza v strednej časti Podtatranskej kotliny, vo východnej časti podcelku Liptovská kotlina. Západný okraj vymedzujú Liptovské nivy, geomorfologická časť Liptovskej kotliny, severne nadväzuje Tatranské podhorie, podcelok Podtatranskej kotliny a východným smerom leží Štrbská pahorkatina, časť Popradskej kotliny. Južným smerom strmo stúpa Važecký chrbát, podcelok Kozích chrbtov.

Z Tatier tečú Hybianskou pahorkatinou juhozápadným smerom do Bieleho Váhu viaceré vodné toky, z nich najvýznamnejšie sú Hybica, Dovalovec, Beliansky potok, Mlyničná voda a Lúčny potok. V južnej časti leží trojica sídiel Hybianskej pahorkatiny, a to od západu Hybe, Východná a Važec. Obcami vedie cesta I/18 (Liptovský Hrádok – Poprad), no hlavnou tepnou je Európska cesta 50, vedúca v trase diaľnice D1 (Žilina – Košice). Bielovážskym údolím vedie železničná trať Žilina – Košice, ktorá je súčasťou najvýznamnejšieho železničného spojenia krajiny, na ktorú sa v Tatranskej Štrbe pripája ozubnicová železnica na Štrbské Pleso.

Ochrana územia
--------------

Veľká časť Hybianskej pahorkatiny leží na území ochranného pásma Tatranského národného parku v severnej a Národného parku Nízke Tatry v južnej časti. Z maloplošných, osobitne chránených lokalít v tejto časti Liptovskej kotliny leží Važecká jaskyňa, prírodná pamiatka Hybická tiesňava, prírodná rezervácia Blatá a Pastierske.

Turizmus
--------

Východná časť Liptovskej kotliny patrí medzi pokojnejšie a menej navštevované oblasti, no sčasti tvorí zázemie atraktívnym Tatrám. Turisticky atraktívny je amfiteáter s výhliadkovou vežou a blízkym kempingom vo Východnej, Važecká jaskyňa či vojenský cintorín vo Važci. Značené turistické trasy vedú zo železničnej stanice Východná k vodnej nádrži Čierny Váh ( modrá značka) a zo stanice Važec do lokality *Brezová, horáreň* v Čiernovážskej doline ( zelená značka).

Referencie
----------

1. ↑   Bratislava: Úrad geodézie, kartografie a katastra SR, [cit. 2019-06-01]. Dostupné online.
2. 1 2  KOČICKÝ, Dušan; IVANIČ, Boris. *Geomorfologické členenie Slovenska* [online]. Bratislava: Štátny geologický ústav Dionýza Štúra, 2011, [cit. 2019-06-01]. Dostupné online.
3. 1 2 3   *mapový portál HIKING.SK* [online]. mapy.hiking.sk, [cit. 2019-06-01]. Dostupné online.

Pozri aj
--------

* Liptovská kotlina
* Podtatranská kotlina
* Geomorfologické členenie Slovenska
Štátny znak Spojeného kráľovstva používaný v Anglicku, Walese a Severnom Írsku
**Štátny znak Spojeného kráľovstva** (angl. *The Royal Coat of Arms of the United Kingdom*) je oficiálny znak britského monarchu - v súčasnosti Karola III. ktorá je zároveň hlavným predstaviteľom krajiny. Znak s rôznymi obmenami je používaný aj vládou Spojeného kráľovstva a členmi kráľovskej rodiny. Tento znak vychádza z historickej tradície a nadväzuje na znaky používané anglickými kráľmi už v stredoveku a to ešte v dobe, keď Anglicko, Škótsko, Wales a Severné Írsko neboli zjednotené v jednom štátnom útvare. Štátny znak má dve verzie, jeden na používanie v Anglicku, Walese, Severnom Írsku a druhý na používanie v Škótsku.

Opis štátneho znaku
-------------------

### Štátny znak používaný v Anglicku, Walese a Severnom Írsku

Štátny znak je štvrtený štít – v prvom a štrvtom poli je obsiahnutý znak Anglicka – tri zlaté káračajúce levy (presnejšie leopardy) na červenom poli, v druhom poli je umiestnený znak Škótska – červený lev v skoku na zlatom, červenou orámovanom poli, na treťom poli je znak Severného Írska - zlatá harfa na modrom poli. Znak Walesu nie je v štátnom znaku obsiahnutý nakoľko sa Wales z právneho hľadiska považuje len za kniežatstvo v rámci Anglicka, nie za samostatné kráľovstvo. Na štíte je prilba s kráľovskou korunou Anglicka, zlaté a hermelínové prikrývadlá. Štít je obtočený modrým podväzkom so zlatým heslom Podväzkového rádu: "*HONI SOIT QUI MAL Y PENSE*", čo znamená: Hanba tomu, kto v zlom to myslí. Celý znak drží z (herladicky) pravej strany zlatý korunovaný lev hľadiaci k pozorovateľovi a z ľavej strany bájny jednorožec. Menší zlatý korunovaný lev hľadiaci k pozorovateľovi stojí tiež na korune. Obaja štítonosi sú posadení na heraldickej stuhe s nápisom vo francúzštine, ktorý znie "*DIEU ET MON DROIT*" - Boh a moje právo.

Štátny znak Spojeného kráľovstva používaný v Škótsku
### Štátny znak používaný v Škótsku

Štátny znak používaný v Škótsku je taktiež štvrtný štít – v prvom a štvrtom poli je umiestnený znak Škótska, v druhom poli je znak Anglicka a v treťom poli je obsiahnutý znak Severného Írska. Štítonosi, lev a jednorožec, sú v opačnom poradí ako na znaku používanom v Anglicku, Walese a Severnom Írsku a obaja sú korunovaní. Jednorožec drží vlajku Škótska a lev vlajku Anglicka. Na štíte je prilba s kráľovskou korunou Škótska. Červený korunovaný lev hľadiaci k pozorovateľovi sedí na korune a drží meč a žezlo. Nad týmto levom sa vynie nápis "*IN DEFENS"*, toto motto je škótskou heralidckou tradíciou. Je to skrátené heslo "*In My Defens God Me Defend*", ktoré v preklade znamená: "*V mojej obrane Boh ma ochraňuj*". Okolo štítu je namiesto modrého podväzku obtočený škótsky Rad bodliaka. Na modrej heralidckej stuhe je heslo Radu bodliaka v latinčine: "*NEMO ME IMPUNE LACESSITI"* – Nikto ma nebude dráždiť beztrestne.

Zdroj
-----

*Tento článok je čiastočný alebo úplný preklad článku Státní znak Spojeného království na českej Wikipédii.*
Slnečná škvrna obklopená dlhými, vláknitými útvarmi – fibrilami
**Fibrily** sú útvary v spodnej chromosfére Slnka. Sú to jemné, dlhé tmavé vlákna s dĺžkou až 11 000 km. Pozorujú sa v H-alfa čiare slnečného spektra.

Šírka fibríl sa pohybuje od 725 do 2 200 km. Mierne zakrivené fibrily smerujú lúčovito od slnečnej škvrny. Začínajú vo vnútri jej penumbry (svetlejšej časti slnečnej škvrny) a siahajú až do vzdialenosti rovnajúcej sa priemeru škvrny. Životnosť jendotlivých fibríl je len 10 až 20 minút, ale celá ich štruktúra takmer nemení svoj vzhľad v priebehu niekoľkých hodín. Systém fibríl obklopujúcich slnečnú škvrnu sa nazýva *superpenumbra*.

Nachádzajú sa aj v iných miestach aktívnych oblastí, kde sú pravidelne usporiadané v smere siločiar magnetických polí. Ak sú fibrily v bezprostrednej blízkosti filamentov, sú rozložené rovnomerne s nimi, čo znamená, že ich magnetické pole má takú istú orientáciu. Existujú aj gigantické fibrily alebo reťazce fibríl, ktoré spájajú veľké škvrny alebo fakuly. Tieto sa nazývajú *nite* a pripomínajú malé filamenty. Predpokladá sa, že fibrily sú silotrubice magnetického poľa, ktorými prechádza plazma s nižšou teplotou, akú má fotosféra. Spájajú škvrny alebo fakuly opačnej polarity.


|  |  |
| --- | --- |
|  | Astronomický portálHviezdny portálPortál slnečná sústava |

| * z
* d
* u
Slnko |
| --- |
| Vnútorná stavba | 
Jadro Slnka · 
Oblasť žiarivej rovnováhy · 
Styčná vrstva · 
Konvektívna zóna
 |
| Slnečná atmosféra | 
Fotosféra · 
Chromosféra · 
Prechodová oblasť · 
Koróna
 |
| Vonkajšie štruktúry | 
Slnečná konštanta · 
Slnečný vietor · 
Heliosféra · 
Heliopauza · 
Rázová vlna
 |
| Útvary na povrchu Slnka a v slnečnej atmosfére | 
Slnečné škvrny · 
Fakuly · 
Flokuly · 
Fibrily · 
Granulácia · 
Obrie cely · 
Spikuly · 
Protuberancie · 
Slnečné erupcie · 
Koronálne diery · 
Aktívne oblasti · 
Oblasť M · 
Koronálna kondenzácia
 |
| Javy súvisiace so slnečným diskom | 
Zatmenie Slnka · 
Astronomický prechod · 
Bishopov prstenec
 |
| Ostatné | 
Slnečná sústava · 
Pohyb Slnka · 
Slnečné dynamo · 
Slnečné spektrum · 
Slnečná aktivita · 
Slnečná radiácia · 
Rádiová búrka · 
Magnetická búrka
 |
**Štátovky** alebo **štátne papierové peniaze** sú papierové peniaze emitované panovníkom alebo vládou, ktoré majú nútený kurz. K emisii (vydávaniu) štátoviek dochádzalo obvykle pri nedostatku mincí z drahých kovov (zlato, striebro) a zvýšených výdavkoch štátneho rozpočtu (najčastejšie v období vojen). Štát chýbajúce zlaté a strieborné mince doplňoval vydávaním papierových štátoviek. Množstvo štátoviek v obehu určoval panovník, resp. vláda daného štátu, napr. na základe výšky schodku v štátnej pokladni.

Štátovky boli v dobe mincí vyrábaných z drahých kovov prijímané len veľmi neochotne. Emitent preto stanovoval nútený kurz a každý subjekt musel štátovky prijímať pod hrozbou trestu. Emitent sa taktiež zaväzoval, že štátovky po určitej dobe odkúpi späť za mince z drahých kovov. Tento záväzok však mohol splniť len v prípade prebytku drahých kovov v štátnej pokladni. To sa väčšinou nedialo a naopak narastajúce schodky štátnych rozpočtov viedli k ďalšej emisii štátoviek, ich znehodnocovaniu a vzostupu cenovej hladiny (inflácia). Niektoré krajiny priviedla nadmerná emisia štátoviek až k štátnemu bankrotu. Z týchto dôvodov je dnes krytie schodkov štátnych rozpočtov pomocou štátoviek zakázané. Na území Slovenska boli posledné štátovky stiahnuté z obehu v 1. polovici 70. rokov.
Grafické znázornenie prítomnosti (tmavomodrá rovina) oproti minulosti a budúcnosti (svetlomodré kužele) v 2D (dvojdimenziálnom univerze)
**Prítomnosť** (iné názvy: **súčasnosť**, **terajšok**, **prítomno**; najmä ako dlhší časový interval: **terajší**/**súčasný**/**prítomný**/**dnešný čas**, **terajšie**/**súčasné**/**prítomné**/**dnešné obdobie**, **terajšie**/**súčasné**/**prítomné**/**dnešné časy**, **dnešok**; jazykovo menej vhodne: **terajšia**/**súčasná**/**prítomná**/**dnešná doba**; hovorovo: **dneskajšok**) je moment okamžitej skutočnosti alebo istý interval, ktorý sa práve utvára a prežíva, predstavujúci na ireverzibilnej časovej osi následnosti javov priesečník uskutočneného diania (minulosť) s ešte neuskutočneným dianím (budúcnosť).

Prítomnosť je inak povedané časový úsek, v ktorom práve žijeme. Vymedzenie tohto časového úseku obyčajne rešpektuje špecifikum nositeľa tohto života, pokiaľ ide napríklad o filozofov, vymedzuje sa súčasnosť ako interval medzi viac alebo menej polovicou minulého storočia a dnešným dňom (pozri súčasná filozofia).

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Prítomnosť (terajšok)**

Externé odkazy
--------------

* FILIT – zdroj, z ktorého pôvodne čerpal tento článok.
* FILIT – zdroj, z ktorého pôvodne čerpal tento článok.
**Príčina** je to, čo spôsobuje účinok; stav reality, ktorý v rámci kauzálnej súvislosti vyvoláva nevyhnutne iný stav, zvaný následok. Príčina je stav alebo jav, bez ktorého by nebolo iného stavu alebo javu (účinku). Príčina je jav (proces, udalosť), ktorý predchádza inému a vyvoláva ho. Príčina je to, z čoho niečo vzniká.

Na príčinu sa pýtame otázkami:

* Čo je príčinou…?
* Čo spôsobilo, že…?
* Prečo...?
* Z akej príčiny…?

Bytie príčinou je zapríčiňovanie.

Príčina (aition) je podľa Aristotela faktor potrebný k vzniku konkrétnej veci; príčina je štvoraká: materiálna príčina čiže látka, formálna príčina čiže tvar, finálna príčina čiže účel a pôsobiaca alebo hybná príčina. Napríklad pri vytváraní sochy je bronz látkou, sochár hybnou príčinou a idea sochy v umelcovej hlave je účelom, ktorý sa po dokončení práce stane tvarom sochy. Príčina materiálna a formálna sú vnútorné príčiny, príčina finálna a pôsobiaca sú vonkajšie príčiny.

Podľa Platóna je príčina ideou. Svet ideí je vlastnou príčinou existencie sveta vecí.

Podľa D. Humea je príčina predmet, ktorý inému časovo predchádza, priestorovo s ním susedí a zároveň je s ním tak spojený, že predstava jedného predmetu vytvára v mysli predstavu iného predmetu. Príčina je reálny objekt a súvislosť medzi príčinou a následkom (kauzálny vzťah) je spojenie predstáv.

Podľa karteziánskej filozofie príčina existuje jednak vlastná a jedine pravdivá (touto je Boh), jednak príležitostná (causa occasionalis), konečná, telesná vec. Príležitostné príčiny (causae occasionales) sú len podnety, v ktorých sa prejavuje božie pôsobenie.

Podľa Tomáša Akvinského je príčina princípom, ktorý podmieňuje jestvovanie bytia a v tomto význame predchádza následok. Každá zmena vo svete skutočnosti má nejakú dokonalejšiu príčinu a celá skutočnosť závisí od prvej príčiny čistého aktu, ktorý je jedinou hlavnou príčinou, pričom všetky ostatné príčiny, závislé od neho, sú len inštrumentálnymi príčinami. Konečnou cieľovou príčinou, čiže cieľom pôsobenia všetkých druhotných príčin, je Boh, prvá príčina všetkého; aj náhodnosť spadá do celkového plánu pôsobenia prvej príčiny. Boh je prvá tvorivá a cieľová príčina všetkých vecí.

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Príčina**

Externé odkazy
--------------

* FILIT – zdroj, z ktorého pôvodne čerpal tento článok.